**Η πόλη του Campomarino στην Ιταλία τιμά τους αεροπόρους των Συμμάχων**

Με τριήμερες εκδηλώσεις εορτάστηκε στο Campomarino η 80η επέτειος της λήξης του Β΄ Παγκοσμίου Πολέμου στην Ευρώπη. Τα αεροδρόμια της περιοχής αυτής της ιταλικής πόλης υπήρξαν η βάση εξόρμησης της Συμμαχικής Αεροπορίας τα τελευταία δύο έτη του πολέμου, αλλά και της δική μας αεροπορίας στην διάρκεια του αγώνα της για την απελευθέρωση της Ελλάδας, από τα μέσα Μαΐου έως τα μέσα Νοεμβρίου 1944 όταν επέστρεψε στην ελεύθερη πατρίδα μας.

Οι εκδηλώσεις ξεκίνησαν στις 6 Μαΐου με την επίσκεψη στους χώρους όπου ήταν εγκατεστημένα εκείνη την εποχή τα αεροδρόμια Biferno, Canne, Nuova, Madna και Ramitelli. Στη θέση του α/δ Nuova ο Δήμαρχος έκανε τα αποκαλυπτήρια αναμνηστικής πλάκας που σηματοδοτεί την θέση των διαδρόμων  και την εκεί παρουσία αρχικά της Ελληνικής Αεροπορίας και αργότερα της Ιταλικής Συμμαχικής Αεροπορίας.

Την επομένη, στο Δημαρχείο, παρουσία προσκεκλημένων και μαθητών, έγινε λεπτομερής εξιστόρηση των γεγονότων της εποχής εκείνης, και ειδικότερα της παρουσίας της Αεροπορίας στο Campomarino, από τον πρόεδρο της οργανωτικής επιτροπής των εκδηλώσεων Giuseppe Marini.

Στις 8 Μαΐου, στην κεντρική πλατεία της πόλης, έγινε η επίσημη τελετή για την επέτειο από την λήξη του πολέμου. Παρόντες ήταν επίσημοι εκπρόσωποι της τοπικής Αυτοδιοίκησης, της Ιταλικής Αεροπορίας, των Ιταλών Βετεράνων, καθώς και οι προσκεκλημένοι απόγονοι των βετεράνων,  από τον Καναδά, την Νότιο Αφρική, την Αγγλία, τις ΗΠΑ και την ίδια την Ιταλία. Την Ελλάδα εκπροσώπησαν, ο Ανθγος Γεώργιος Γάτσιος, εκ μέρους του Αεροπορικού Ακολούθου στη Ρώμη, και ο Γιάγκος Βουτσινάς, από  τον Πανελλήνιο Σύνδεσμο Βετεράνων Αεροπορίας (ΠΑΣΥΒΕΤΑ). Κατά την τελετή ο Δήμαρχος χάρισε στους απογόνους των αεροπόρων δίπλωμα με το οποίο ο Δήμος ορίζει επίτιμους δημότες του Campomarino τους Βετεράνους γονείς τους.

Την ίδια ημέρα το απόγευμα έγιναν τα αποκαλυπτήρια αναμνηστικής πλάκας και κατάθεση στεφάνων από τον Δήμαρχο και τον ΠΑΣΥΒΕΤΑ στη θέση του α/δ Biferno, όπου στις 9/6/1944 σε δυστύχημα ενός Baltimore της 13ης ΜΕΒ βρήκαν τραγικό θάνατο οι Έλληνες Αεροπόροι Περικλής Λιακέας, Γεώργιος Ακοκαλίδης, Αλέξανδρος Κοπέγκος, ο Άγγλος A.L.F. Collingwood της RAF μαζί με τρείς Ιταλούς αγρότες.